Up-279/02
Natisni
Opravilna št.:
Up-279/02
Datum odločitve:
28. 11. 2002
ECLI:
ECLI:SI:USRS:2002:Up.279.02
Akt:
Ustavna pritožba A. A. zaradi nezakonitega ravnanja uprave Zavoda za prestajanje kazni zapora Maribor, Oddelek Murska Sobota, z dne 13. 5. 2002
Izrek:
Ustavna pritožba A. A. zaradi nezakonitega ravnanja uprave Zavoda za prestajanje kazni zapora Maribor, Oddelek Murska Sobota, z dne 13. 5. 2002 se zavrže.
Evidenčni stavek:
Ker pritožnik ni izkazal, da je izčrpal sodno varstvo, je Ustavno sodišče ustavno pritožbo zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
13. 5. 2002
Vrsta odločitve:
sklep
Vrsta rešitve:
zavrženje
Dokument:
US21932
Up-279/02-9
13. 12. 2002
SKLEP
Ustavno sodišče je v postopku za preizkus ustavne pritožbe A. A., v priporu v ZPKZ Ž., Oddelek Z. Z., ki ga zastopa B. B., odvetnik v V. V., na seji senata dne 28. novembra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zaradi nezakonitega ravnanja uprave Zavoda za prestajanje kazni zapora Maribor, Oddelek Murska Sobota, z dne 13. 5. 2002 se zavrže.
Obrazložitev
A.
1. Pritožnik z ustavno pritožbo izpodbija ravnanje uprave Zavoda za prestajanje kazni zapora Maribor, Oddelek v Murski Soboti.
Pritožuje se zaradi kršitve četrtega odstavka 213.b člena Zakona o kazenskem postopku (Uradni list RS, št. 63/94 in nasl. - v nadaljevanju ZKP). Uprava zaporov v Murski Soboti in Uprava za izvrševanje kazenskih sankcij naj bi mu z ustno prepovedjo ne dovoljevala dopisovanja s priporniki in pripornicami, ki se nahajajo v drugih zavodih. V dopolnitvi ustavne pritožbe pritožnik zatrjuje, da mu je bila z odločitvijo uprave kršena ustavna pravica, to je pravica do dopisovanja z osebami izven zavoda, v katerem se trenutno nahaja v priporu.
B.
2. Ustavna pritožba se po določbi prvega odstavka 51. člena Zakona o Ustavnem sodišču (v nadaljevanju ZUstS) lahko vloži šele, ko so izčrpana vsa pravna sredstva.
3. Pritožnik zatrjuje nezakonito ravnanje uprave Zavoda za prestajanje kazni zapora Maribor, Oddelek Murska Sobota. Po drugem odstavku 157. člena Ustave odloča o zakonitosti posamičnih dejanj, s katerimi se posega v ustavne pravice posameznika, če ni zagotovljeno drugo sodno varstvo, pristojno sodišče v upravnem sporu. Postopek in način odločanja pristojnega sodišča je urejen v Zakonu o upravnem sporu (Uradni list RS, št. 50/97 in nasl. - ZUS). Pritožnik ni izkazal, da je vložil tožbo v upravnem sporu oziroma da je to sodno varstvo izčrpal. Predpostavka za obravnavanje ustavne pritožbe iz prvega odstavka 51. člena ZUstS torej ni izpolnjena. Zato je bilo treba ustavno pritožbo zavreči. C.
4. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer